**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.10.2017, ora 08.00 – 04.10.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 04.10.2017, ora 07.00**

**RÂURI**

**Debitele au fost, în general, staţionare**, exceptând cursurile inferioare ale Crișului Negru, Crișului Alb și Mureşului, unde au fost în scădere uşoară.

Debitele se situează în general la valori cuprinse între 30-90% din mediile multianuale lunare, mai mici (sub 30% din normalele lunare) pe râurile din bazinul Bârladului, pe afluenții Prutului și pe unele râuri din bazinele hidrografice ale Someşului, Mureșului, Oltului și Argeșului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staţionare.**

Sunt posibile mici creșteri de niveluri și debite pe unele râuri din centrul şi nord-estul ţării datorită precipitațiilor prevăzute.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 03 – 04.10.2017 a fost în scădere, având valoarea de 4300 m3/s**, peste media multianuală a lunii octombrie (3850 m3/s).

În aval de Porţile de Fier debitele au fost în scădere pe sectorul Gruia – Vadu Oii, în creştere uşoară pe sectorul Brăila – Isaccea şi staţionare la Tulcea.

**Debitul la intrarea în ţară (secţiunea Baziaş) va fi în scădere (4000 m3/s).**

În aval de Porţile de Fier, debitele vor fi în scădere pe sectorul Gruia – Isaccea şi staționare la Tulcea.

**2.** **Situaţia meteorologică în intervalul 03.10.2017, ora 09.00 – 04.10.2017, ora 06.00**

**ÎN ŢARĂ**

Vremea s-a încălzit ușor față de ziua precedentă. Cerul, mai mult senin în cursul zilei, s-a înnorat spre seară și noaptea în vestul, centrul și nordul țării. A plouat în Maramureș, cea mai mare parte a Crișanei, local în Banat și Transilvania și izolat în nordul Moldovei. Vântul a prezentat unele intensificări în zona înaltă de munte și, temporar, în vestul și nord-estul teritoriului. Temperaturile maxime s-au încadrat între 16 grade la Câmpulung și Întorsura Buzăului și 24 de grade la Sânnicolau Mare, Jimbolia și Chișineu-Criș. Spre dimineață, pe arii restrânse s-a format ceață în Crișana, iar în depresiunile Carpaților Orientali izolat s-a depus brumă. Valorile termice la ora 06.00 erau cuprinse între -1 grad la Întorsura Buzăului și 16 grade la Sulina.

***Observaţie:*** *începând de ieri de la ora 06.00 au fost în vigoare 2 atenționări cod galben privind fenomene meteorologice periculoase imediate, vizând vizibilitatea redusă determinată de ceață, emise de SRPV Cluj-Napoca și de SRPV Sibiu.*

**LA BUCUREŞTI**

Vremea a fost frumoasă și s-a încălzit ușor față de ziua precedentă. Cerul a fost mai mult senin, iar vântul a suflat în general slab. Temperatura maximă a fost de 20 de grade la Afumați, 21 de grade în Băneasa și 22 de grade la Filaret, iar la ora 06 se înregistrau 2 grade la stația meteo Băneasa, 4 grade la Afumați și 7 grade la Filaret.

**3. Prognoza meteorologică în intervalul 04.10.2017, ora 09.00 – 05.10.2017, ora 09.00**

**ÎN ŢARĂ**

Cerul va avea înnorări temporare și va ploua slab, local în centru și în nord-est și izolat în rest. Vântul va sufla slab și moderat, cu unele intensificări la munte și, trecător, în sud-vest și pe litoral. Temperaturile maxime se vor încadra între 14 și 24 de grade, cu cele mai ridicate valori în Muntenia, iar cele minime vor fi cuprinse, în general, între 4 și 12 grade. Pe arii restrânse, dimineața și noaptea, se va forma ceață.

**LA BUCUREŞTI**

Cerul va fi temporar noros, iar vântul va sufla slab și moderat. Temperatura maximă se va situa în jurul a 22 de grade, iar cea minimă va fi de 6...8 grade. Vor fi condiții de ceață dimineața și noaptea.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 02.10.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**G.N.M. C.J. Suceava** informează despre producerea unui incendiu, la data de 02.10.2017, la ora 22.30, ca urmare a autoaprinderii deşeurilor menajere din spaţiul de stocare temporară, ce aparţine S.C. GOSCOM S.A, situat în municipiul Fălticeni, judeţul Suceava. Angajaţii S.C. GOSCOM S.A Fălticeni şi I.S.U. Suceava au intervenit în mai multe rânduri pentru a stopa toate focarele de incendiu. Se monitorizează în continuare fenomenul.

1. **În domeniul solului şi vegetaţiei**

**Garda Forestieră Râmnicu Vâlcea** informează despre producerea unui incendiu de litieră, la data de 02.10.2017, ora 17.10, pe raza O.S. Drăgăneşti, localitatea Schitu, judeţul Olt, fiind afectată o suprafață de 4,0 ha, în fond forestier proprietate publică de stat. Nu se cunoaşte cauza producerii incendiului. Incendiul a fost stins în aceeaşi zi, la ora 18.30.

**Garda Forestieră Râmnicu Vâlcea** informează despre producerea unui incendiu de litieră, la data de 02.10.2017, ora 14.30, pe raza O.S. Renaşterea Pădurii, localitatea Drăgoteşti, judeţul Dolj, fiind afectată o suprafață de 6,0 ha, în fond forestier proprietate publică de stat. Cauza izbucnirii incendiului a fost propagarea focului din terenuri agricole limitrofe. Incendiul a fost stins în aceeaşi zi, la ora 16.15.

**Garda Forestieră Suceava** informează despre producerea următoarelor incendii de litieră:

- la data de 02.10.2017, ora 16.00, pe raza O.S. Zeletin, localitatea Podu Turcului, judeţul Bacău, fiind afectată o suprafață de 1,6 ha, în fond forestier proprietate publică de stat; incendiul a fost stins în aceeaşi zi, la ora 17.00;

- la data de 02.10.2017, ora 13.30, pe raza O.S. Pojorâta, localitatea Fundu Moldovei, judeţul Suceava, fiind afectată o suprafață de 0,3 ha, în fond forestier proprietate privată; incendiul a fost stins în aceeaşi zi, la ora 20.00.

**Garda Forestieră Suceava** informează despre producerea unor doborâturi de vânt, la data de 17.09.2017, care au afectat o suprafaţă de 4500 ha de arboret răşinoase şi foioase, cu vârsta de 40-150 de ani, fiind estimat un volum de masă lemnoasă doborâtă de circa 4,00 mii m.c., în fond forestier proprietate privată, în zona de munte din cadrul O.S. Silva Bucovina. S-au luat următoarele măsuri: degajarea drumurilor de acces şi organizarea punerii în valoare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 02.10.2017-03.10.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE